Conform Codului Muncii prin concediere colectivă se înţelege concedierea, într-o perioadă de 30 de zile calendaristice, din unul sau mai multe motive care nu ţin de persoana salariatului, a unui număr de: cel puţin 10 salariaţi, dacă angajatorul care disponibilizează are încadraţi mai mult de 20 de salariaţi şi mai puţin de 100 de salariaţi; cel puţin 10% din salariaţi, dacă angajatorul care disponibilizează are încadraţi cel puţin 100 de salariaţi, dar mai puţin de 300 de salariaţi; cel puţin 30 de salariaţi, dacă angajatorul care disponibilizează are încadraţi cel puţin 300 de salariaţi. Motivele pentru care angajatorul poate recurge la această măsură sunt variate și pot depinde de factori economici, de situația tehnică sau organizațională a firmei. Importante sunt de reținut și cazurile în care concedierea colectivă nu poate fi dispusă: în cazul salariaților din instituțiile și autoritățile publice; în cazul salariaților care au contract de muncă pe perioadă determinată – cu excepția situației în care concedierea colectivă are loc înainte de expirarea acestora; în perioada suspendării activității ca urmare a instituirii carantinei; dacă este vorba despre femei însărcinate, în măsura în care angajatorul a fost înștiințat înainte de a emite decizia de concediere; în timpul concediului de maternitate; pe durata concediului pentru creșterea copilului în vârstă de până la 2 ani sau, în cazul copilului cu handicap, până la împlinirea vârstei de 3 ani; în perioada concediului pentru îngrijirea copilului bolnav în vârstă de până la 7 ani sau, în cazul copilului cu handicap, pentru afecţiuni intercurente, până la împlinirea vârstei de 18 ani; pe durata concediului de odihnă. De asemenea, înaintea dispunerii unei concedieri colective, angajatorul are obligația de a iniția în timp util consultări cu sindicatul sau cu reprezentanții salariaților pentru a găsi cele mai bune metode de atenuare a situației, de reducere a numărului de salariați care vor fi concediați și a oferi sprijin pentru reconversia profesională a angajaților concediați.